**Adatszolgáltatási útmutató**

**Útmutató az önkormányzati adóhatóságok és a Kincstár által teljesítendő adatszolgáltatásokhoz**

**[Jelen útmutató a korábban a (37/2015. (XII. 28.) NGM rendelet alapján teljesítendő adatszolgáltatásokat szabályozza]**

A 37/2015. NGM rendelet hatályvesztését követően az önkormányzati adóhatóságok és a Kincstár adatszolgáltatási szabályait a továbbiakban a jelen – az adópolitikáért felelős miniszter által vezetett minisztérium honlapján közzétett – útmutató határozza meg.

Az önkormányzati adóhatóság a Kincstár területileg illetékes megyei igazgatósága részére, a Kincstár által üzemeltetett elektronikus rendszeren keresztül az adatokat olyan formában szolgáltatja, amely biztosítja az útmutató 1. számú mellékletében rögzített összesítő táblázatok adattartalmát.

**I. Adatszolgáltatások az állandó jelleggel végzett helyi iparűzési adóról**

Az állandó jelleggel végzett helyi iparűzési tevékenység utáni adóval kapcsolatos adatszolgáltatásokat (*Feldolgozási összesítő állandó jelleggel végzett helyi iparűzési tevékenységről, Feldolgozási összesítő állandó jelleggel végzett helyi iparűzési tevékenységről az IFRS-ek szerinti beszámolóra áttért vállalkozásoknál*) az önkormányzatnak olyan módon kell teljesítenie, hogy az 1. számú mellékletben foglalt táblázatok előállíthatóak legyenek a gazdasági tevékenységek Európai Bizottság által megállapított **NACE rev.2. „A38” szintű statisztikai osztályozásában**, illetve az **1-jegyű gazdálkodási forma kódoknak megfelelő bontásban**.

A NACE rev.2. „A38” szintű statisztikai osztályozást a 2. számú melléklet tartalmazza, a KSH által közzétett hatályos gazdálkodási formakódok az alábbi linken érhetők el:

<https://www.ksh.hu/gfo_menu>

Az KSH Osztályozások - Gazdasági szervezetek gazdálkodási forma szerinti osztályozása (GFO) oldalán a „Struktúra” bekezdésben lévő fájl tartalmazza az aktuális és használandó GFO struktúrát.

**II. Önkormányzati adatszolgáltatások a helyi adókról a zárási és a feldolgozási összesítőkhöz**

Az önkormányzati adóhatóság által a zárási összesítőkhöz szolgáltatott adatok lehetővé kell, hogy tegyék az 1. számú mellékletben foglalt zárási összesítő elnevezésű táblázatoknak az önkormányzatnál bevezetett **adónemenkénti bontásban** való rendelkezésre állását.

Az önkormányzati adóhatóság a Kincstár területileg illetékes megyei igazgatósága részére történő adatszolgáltatást a Kincstár által üzemeltetett elektronikus rendszeren keresztül teljesíti. Az adatszolgáltatások végrehajtás-technikai útmutatóját a Kincstár – megyei igazgatóságai útján – elektronikus úton megküldi az adatszolgáltatással érintett önkormányzati adóhatóságnak.

Az önkormányzati adóhatóságok az adatszolgáltatásokat az alábbi határidőkkel kötelesek teljesíteni az Államkincstár területileg illetékes megyei igazgatósága részére:

|  |  |
| --- | --- |
| **Adatszolgáltatás** | **Határidő** |
| Idegenforgalmi adó | tárgyévet követő év március 1-jéig |
| Iparűzési adó (ideiglenes jellegű) | tárgyévet követő év március 1-jéig |
| Kivetéssel megállapított adók (építményadó, telekadó, magánszemély kommunális adója) | tárgyév április 1-jéig |
| Talajterhelési díj | tárgyév április 30-áig |
| A magánszemély termőföld bérbeadásából származó jövedelemadó | tárgyévet követő év április 30-áig |
| Iparűzési adó (állandó jellegű) | tárgyévet követő év július 31-éig |
| Zárási összesítők (tárgyév június 30-i állapot) | tárgyév július 31-éig |
| Zárási összesítők (tárgyév december 31-ei állapot) | tárgyévet követő év február 1-jéig |

**III. Adatszolgáltatás a bevezetett helyi és települési adókról**

Az önkormányzatnál bevezetett helyi és települési adókról az önkormányzat *a bevezetett helyi adók fajtájáról és mértékéről* elnevezésű táblázatok kitöltésével szolgáltat adatot a Kincstár által üzemeltetett elektronikus rendszerben.

A táblázatok sorai az adónemek számának és a részletszabályok összetettségének megfelelően, értelemszerűen bővíthetők. Fontos, hogy bármely táblázat adott cellájában csak egyetlen érték szerepeltethető.

A táblázatok egyes oszlopaiban bekért adatok értelmezésének és helyes kitöltésének megkönnyítésére a 3. számú mellékletben példát közlünk.

Az adókedvezmények, mentességek táblázat esetében, amennyiben egy kedvezmény, mentesség mértéke nem az adóalap százalékában kerül meghatározásra, hanem egy tételes összeg, akkor kérjük a mentesség, kedvezmény alapja oszlopba magát az összeget írja be forintban, a mellette lévő mentesség, kedvezmény mértéke oszlopban pedig a száz százalék kerüljön feltüntetésre. Az adatszolgáltatások benyújtását – az 1990. évi C. törvény a helyi adókról (Htv.) rendelkezései alapján – az adórendelet, valamint annak módosítása hatálybalépését megelőző hónap ötödik napjáig szükséges megtennie a helyi önkormányzatoknak.

**IV. A Kincstárnak a Pénzügyminisztérium és az állami adóhatóság felé történő adatszolgáltatásáról**

A Kincstár által az éves, féléves zárási összesítők alapján készített adatszolgáltatásokat a Pénzügyminisztérium részére az önkormányzati adatszolgáltatási határidőt követő 30 napon belül át kell adni. A Pénzügyminisztériumnak történő adatszolgáltatás jogszabályi megalapozottságát a 2018. január 1-jétől hatályos az adóigazgatási rendtartásról szóló 2017. évi CLI. törvény (Air.) e témakörben releváns szabálya [Air. 24. § c) pont] jelenti, amely alapján az adópolitikáért felelős miniszter az önkormányzati adóhatóság hatáskörébe tartozó adóztatás törvényi és más jogszabályi rendelkezéseinek előkészítéséhez az önkormányzati adóhatóságoktól és azok felettes szervétől jelentéseket, beszámolókat és adatszolgáltatást kérhet.

Az Air. 24. § a) pontja alapján a kormányhivatalon keresztül lehet ellenőrizni akár az adatszolgáltatást, akár annak a minőségét is. Amennyiben a Kincstáron keresztül történik az adatszolgáltatás és a Kincstár az adatszolgáltatások nyilvánvalóan hibás teljesítését (I. és II. pontban jelzett adatszolgáltatások esetén) vagy az adatszolgáltatás elmaradását észleli, első körben felhívja erre az érintett Önkormányzat jegyzőjének a figyelmét. Amennyiben 15 napon belül nem érkezik helyesbítés, a helyesbítési határidő leteltét követő hónap 5. napjáig jelzi a mulasztás tényét az önkormányzat felett törvényességi felügyeletet ellátó megyei/fővárosi kormányhivatalnak, amely megteszi a mulasztás orvoslása érdekében szükséges jogi lépéseket, továbbá tájékoztatja a Pénzügyminisztérium adószabályozásért és számvitelért felelős helyettes államtitkárságát.

A Kincstár az általa feldolgozott adatok továbbításáról hatósági együttműködés keretében megállapodást köt az állami adóhatósággal és a Pénzügyminisztériummal.

**Kiegészítő információk az 1. számú melléklet adattartalmáról**

Az 1. számú melléklet a következő összesítő táblázatokat tartalmazza:

* Építményadó (hasznos alapterület és korrigált forgalmi érték alapján)
* Telekadó (terület és korrigált forgalmi érték alapján)
* Magánszemély kommunális adója
* Idegenforgalmi adó (tartózkodási idő után vagy szállásdíj, illetve ellenérték alapján)
* A magánszemély termőföld bérbeadásából származó jövedelemadójáról készült bevallás
* Feldolgozási összesítő állandó jelleggel végzett helyi iparűzési tevékenységről
* Feldolgozási összesítő állandó jelleggel végzett helyi iparűzési tevékenységről az IFRS-ek szerinti beszámolóra áttért vállalkozásoknál
* Ideiglenes jelleggel végzett helyi iparűzési tevékenységről
* A talajterhelési díjról
* Zárási összesítő I.
* Zárási összesítő II.

Az összesítő táblázatok települési önkormányzati szinten összesítik az adatokat, ennek megfelelően mindegyiknek tartalmaznia kell az adott települési önkormányzat nevét, KSH-kódját és törzskönyvi nyilvántartási azonosítóját (PIR számát).